Pusherne på Christiania tager nye midler i brug i forsøg på at forsvare deres forretning mod ordensmagten.

Kræfterne bag hashhandlen i Pusherstreet ser nu ud til at bruge droner som våben i kampen mod politiet. Det skriver Berlingske fredag.

- Politiet kan konstatere, at de organiserede kriminelle er begyndt at flyve med droner. Vi antager, at de gør det i et forsøg på at afdække politiets indsats på Christiania, siger Torben Svarrer, vicepolitiinspektør ved Københavns Politi og leder af Task Force Pusherstreet, til Berlingske.

De små fjernstyrede fly gør det muligt for pusherne at filme og overvåge politiet.

Giver ikke op uden kamp

Politiet har den senere tid intensiveret indsatsen mod hashhandlen på Christiania.

Sidste måned så vi den hidtil største aktion mod organiserede kriminelle i Pusherstreet, hvor 80 personer blev anholdt. Siden har politiet været massivt til stede og har næsten dagligt foretaget anholdelser.

Læs også : Få timer efter politiaktion: Lange køer til hashsalget på Pusher Street

Men de organiserede kriminelle bag Christianias hashhandel er ikke villige til at give op uden kamp.

- Overordnet set må man bare sige, at vi på Christiania er oppe imod kriminelle, som kender og prøver at imødegå politiets arbejdsmetoder og muligheder, siger Torben Svarrer.

Voldsommere end i andre lande

Der er længe blevet kastet med sten og kanonslag i et forsøg på at holde politiet ude af Christiania.

Og de kriminelles modstand på Christiania er voldsommere end i andre lande, fortæller Kim Møller, lektor i kriminologi ved Aalborg Universitet.

Læs også : Ekspert om politiets aktion: Vi vil se mindre hash på gaden

- I en europæisk kontekst er det vildt, at pusherne på Christiania faktisk angriber politiet. Man skal til en ghetto i USA eller en brasiliansk favela for at se noget lignende. Det fortæller meget om kræfterne på Christiania, siger han til Berlingske.